Humppilalainen rakennustyöntekijä luopuu koko omaisuudestaan 50 000 euron hintaan. Päätös syntyi muutaman kuukauden kypsyttelyn jälkeen.

Leevi Hautamäki aikoo jättää Suomen taakseen ja suunnata asuntoautolla maailmalle.

Hautamäen asuntoon on nikkaroitu ministudio.

Tori.fi -sivustolle jätettiin sunnuntai-iltana erikoinen ilmoitus, jossa myyjä kertoo kaiken omaisuutensa olevan kaupan " käytännössä koko elämää myöten " .

Ilmoituksen jättäjä on humppilalainen Leevi Hautamäki, 24, joka on valmis luopumaan niin asunnostaan, autostaan ja vaatteistaan kuin huonekaluistaan ja muusta irtaimistostaan 50 000 euron hintaan.

- Setti sisältää aivan kaiken mitä omistan. Jos saan kaupan päätteeksi pitää päälläni olevat vaatteet, niin olen tyytyväinen. Uuden asukkaan ei tarvitse tuoda tullessaan kuin hammasharja, Hautamäki sanoo.

Vuonna 1977 rakennettu 36-neliöinen kerrostaloasunto sijaitsee Humppilan keskustassa. Asunnon erikoisuutena on Hautamäen vuosi sitten nikkaroima ministudio, josta löytyy muun muassa kotiteatterijärjestelmä. Ostajalle on luvassa myös kaksi uutta kulkupeliä, eli henkilöauto ja maastopyörä. Rakennusmiehenä työskentelevä Hautamäki luopuu lisäksi kaikista työkaluistaan. Talteen jäävät ainoastaan armeijan baretti, partiohuivi ja tärkeät paperit.

- En käy tavaroitani sen suuremmin lävitse, jotta en tule katumapäälle.

Kuukausien harkinta

Hautamäki on kypsytellyt päätöstään tammikuusta saakka partioporukan kanssa tehdyn Uuden-Seelannin-matkan jälkeen. Huikaisevat maisemat ja matkan aikana koetut uudet elämykset nostivat lähtemättömän matkakuumeen ja sytyttivät kipinän toteuttaa elämässä jotakin uutta.

- Kohtasin reissun aikana ihmisiä kymmenistä eri kulttuureista. Minulle jäi tunne, että tahdon nähdä lisää maailmaa.

Kun asunto menee kaupaksi, Hautamäki aikoo maksaa asuntovelkansa pois ja ostaa asuntoauton. Suunnitelmissa on kiertää pari vuotta Eurooppaa, Aasiaa ja Afrikkaa. Matkakassaan pitäisi omaisuuden myynnin jälkeen jäädä 20 000 euroa.

- Tarkoitus on myös tehdä hyväntekeväisyystyötä matkan aikana. En vielä ole päättänyt, millaiseen apuun erityisesti keskittyisin. Esimerkiksi Nepalissa tarvitaan maanjäristyksen jälkeen jatkuvasti apua, kuten Syyriassakin. Suuntaisin aina sinne, missä auttavia käsiä tarvitaan.

Livevideoita tulossa

Asuntoautoon Hautamäki aikoo rakentaa matkastudion live-striimauksia eli suoratoistoja varten. Niiden avulla matkasta kiinnostuneet ympäri maailman pystyisivät seuraamaan Hautamäen reissua.

Suuresta elämänmuutoksesta huolimatta Hautamäki ei koe olevansa lopen kyllästynyt nykyiseen elämäntilanteeseensa.

- Olen vain kärsimätön ja utelias luonteeltani. Haluan kokeilla jotakin uutta. Jos samalla voin viihdyttää ja herätellä ihmisiä ajattelemaan, mitä maailmalla tapahtuu, niin se on toki vielä parempi.

Hautamäki on lähdössä matkaan yksin. Reissun alkajaisiksi matkaseuralaisiksi saattavat lyöttäytyä äiti ja sisko, jotka toivovat saavansa kyydin haaveilemaansa matkakohteeseen Tanskaan. Hautamäki kokee saaneensa perheeltään tukea suunnitelmiinsa.

- Tästä päätöksestä ei tarvitse neuvotella kenenkään kanssa. Jos matkan varrella tulee vastaan muita reissaajia, niin tervetuloa kyytiin bensarahaa vastaan.

Halukkaita ostajaehdokkaita ei vielä maanantai-iltapäivään mennessä ollut ilmaantunut. Hautamäki on kuitenkin toiveikas ja muistuttaa hinnan olevan neuvoteltavissa.